Je rěčnych wobrotow, kotrež lědma přełožować móžeš, na přikład narodne wědomje. W Serbach je to něšto bjez dwěla pozitiwne: Čłowjek, kiž ze swojimi dźěćimi wšědny dźeń stajnje serbuje a so wo wužadanjam načasneho wobswěta wotpowědowacy słowoskład prócuje atd., je narodnje wědomy Serb. A na swjatočnych zarjadowanjach, kotrež maja něšto z narodnym wědomjom činić, spěwamy serbsku hymnu. To je samozrozumliwe.
Hdyž je mjez Němcami rěč wo narodnym wědomju, so jedne słowo awtomatisce přidruža: Strowe. To słuša trěbnemu wotmjezowanju wot njestroweho němskeho narodneho wědomja, z kotrymž su Němcy dwě swětowej wójnje započeli a wjedli. Tohodla "spěw Němcow" tajka njewinowata hymna kaž "Rjana Łužica" njeje. Jeho korjenje drje w demokratiskim hibanju 19. lětstotka tča, ale jeho znjewužiwanje w přewodźe masoweho mordarstwa 20. lětstotka a "wudospołnjenje" ze štučku nacijow (Horst-Wessel-Lied) stej jeho nałožowanje po wójnje tež w zapadnej Němskej přetorhnyłoj.
Skónčnje bu přez wukaz protokolarisce postajene: Při oficielnych podawkach so jenož poslednja třećina spěwa. Štóž započatk oficielnje płaćiweje němskeje hymny zakantori, ma dobre wuhlady na městno na lisćinje njepřećelow demokratije w aktach statneho wustawoškita…
W katolskim šulstwje mojeje stareje Hamburgskeje domizny njeměješe nichtó za trěbne, nas němsku hymnu wučić. Naši narodni koparjo tehdom tak a tak sobu spěwali njejsu, štož bu hakle wjele lět pozdźišo problematizowane – w zwisku z tak mjenowanym normalizowanjom we wobchadźenju z němskimi narodnymi wěckami dwě generaciji po druhej swětowej wójnje.
Připódla prajene sym sej jako młodostny z pomocu tačelaka němsku hymnu po teksće a melodiji přiswojił – z wědomjom, něšto chětro spodźiwne činić. A hdyž dyrbjachu njedawno zastupjerjo němskeho stata mojeje generacije w afriskim kraju po přeću hosćićelow hymnu sami spěwać, dokelž wona w natočenej formje k dispoziciji njesteješe, klinčeše to tak grawoćiwje, zo maja fanojo YouTube swoje wjeselo.
Dźensa to pragmatisce widźu: Hdyž so po mojim měnjenju ramik hodźi, sobu spěwam, hewak nic. Ja njebych sedźo wostał, hdyž so němska hymna spěwa, ale hdyž to něchtó čini, njebjeru jemu to za zło. Porno Serbam njeje deficit narodneho wědomja w Němcach ženje do wušparanjow wjedł. Nawopak.
Sym so narodźił do doby "hospodarskeho dźiwa", ze stupacymi mzdami a rentami, nimale perfektnymi socialnymi zawěsćernjemi, měrliwej koeksistencu mjez domoródnymi a dale a wjac wukrajnikami, njesměrnje wulkej kulturnej swobodu a bohatosću. Tež my šulerjo jezuitow smy wšo čitali, knihi wo křesćanskich rjekach a w nocy na eksercicijach pornografiske pasaže "Blechtrommel" Grassa. Ale narodne wědomje njejsmy měli.
Hakle w Serbach sym najprjedy "němski pochad" připisany dóstał – doniž njeje mje młoda holca na swôjbnym swjedźenju z toho wuswobodźiła a mje "katolskeho Serba Hamburgskeho pochada" mjenowała. Sym čas wědomeho žiwjenja Hamburgski był resp. hanseat. A mějach zbožo, zo to samo we wukraju na prašenje za pochadom dosahaše. A wotmołwa njebě chutna "ach zow, z Němskeje", ale smějkotaca "oh, Reeperbahn".
szl_Latn szl_Latn pol_Latn szl_Latn szl_Latn ces_Latn szl_Latn szl_Latn